
    * * *

     

    ou ou ou ou!

zovem nebo!

bubanj se pokvario!

ou ou ou ou!

  
    NISKO NEBO I TELEFON!

     

    ali onda je nebo

bilo blizu!

ono između

bilo je toliko usko

da se nije moglo

juriti

bez sudara

koji je odmah

značio

neku molbu!

gore i dolje –

a mi u sredini!

a sve je bilo

jedno

koje dijeli hrast

šator

totem!

pritom totem

dijeli ali i

drži

nebo kao ono gore

da ne padne na

ono dolje

na nas koji lovimo

skupljamo

i upoznajemo se sa

ženama!

one nešto radosno

viču!

opet su nešto izumile!

posuda je u krugu!

a ja je prvi put

gledam

tako blizu!

kao drugi

sjedim na vrhu

visine

gledam zvijezde

koje se još nisu

rodile

ali evo

upravo izlaze iz

košare!

kao treći

duboko u mineralu

mazim krticu!

ona vidi da sam

i deblji i veći

i da često pjevam

ali joj je ipak

strašno drago!

pričamo!

čujemo se dobro!

nebo je tako blizu!

  
    PRAVO NA ZRAK!

     

    pretvorio sam crno

stado

krava mačaka puževa

a bilo je i

vrlo visokih ovaca

s repom koji misli

u bijelo!

rekao sam iz letećeg

položaja

tamo

gdje mi je dovoljno

jedno dobro oko

moje je stado

bijelo!

stekao sam pravo

na zrak!

odmah je nestala

mama!

umjesto mene

dječak se u jednom

danu

pretvara u lava

kozu konja zmiju

i mladog bika

s krunom!

ako mama uđe u

grah ribu orah

opet će biti

živa!

i njezin mjesec

iznad nas!

  
    VIBUTU!

     

    ako imaš 6 prstiju

legni u raskošnu

djetelinu!

upravo stižu

trputac i

tratinčica!

preko tvoje glave

preskače

lasica!

što misliš o ovome

što vidim?

lasica digne glavu

zajedno gledate

prvu zvijezdu

na nebu!

raste ti 7. prst!

nikoga se više

ne tičeš!

ako je tvoja kosa

plava

potočnica različak

i mladi potok

viču

ej divovski striče

zaspao si u

bogatoj djetelini!

ali jučer si bio

potok

potočnica

različak!

to se i sad lijepo

vidi

jer mirno i znatiželjno

tečeš bilo kuda!

guliver

gleda u zvijezdu

lasica također

nebo tamni

evo još jedne!

lasica zaspi

na tvom obrazu!

evo i treće!

lasica se probudi!

  
    IZ JEDNOG U TREĆE!

     

    na otoku se

gubi

perje!

jedna je ptica

debela

i s puno krila

postala zec!

eno je!

ima dobar početak

krzna i brkova

povlači se

u

stid i u šupljinu

bora

koji je uvijek

svakome

otvoren

jer je dobar za

sve živote!

perje ili dlaka?

dođite!

popričat ćemo o

zračnim danima

letenja

o niskim danima

njuškanja

na otočkom zraku

u noći

kad

mjesec sjaji

u 3 smisla

iznad nas!

o kad sam bio

lovor bršljan

srebro

žena!

žena ispod

mjesečine!

sad sam na

jednom od mnogih

otoka!

usred krzna

i još s pola

stare suze

u živcu!

sve se to dogodilo

na livadi sa

šafranom

ili u svetoj

šumici

ili u vodi koja

vrije

a moglo se

dogoditi i ujutro

ili u mraku

pa zatim na

planini

koja stenje

ili na bilo

kojem mjestu

gdje sam bio

ja!

i letio letio!

jedem

hranu koju jedu

živi!

  
    TRAJNA, NINA I NENA!

     

    trojna boginja!

iznad ona svijetli!

ispod ja

drhtim na jednoj

nozi i na

5 strana svijeta!

imam

srce bubreg jetru

crijevo ili uže

slezenu i još jednu

trajnu ninu nenu!

zec je

jug i ljeto na jugu

a sve se tamo gasi

jer dolazi topla noć!

zec je

mjesec koji drhti!

na zemlji je moje

vrijeme

koje ima 2 uha

i brzinu sjene koja se

plaši

i skuplja niske činjenice!

medo je posvuda!

on se javi

pa ga nema jer

spava!

moje je medo dvaput!

jesen

pa šuti

pa onda proljeće!

zima?

zime ja nemam!

dlan sjevera

odjučer se čita

bijelo

s tragovima vladanja

bivšeg zelenila i

mamuta!

dlan zapada je

noć koja drhti

i spilja u njoj

gdje sam vjenčao

kravlju svečenicu i

bijelog bika!

neka bude toplo!

nikad nisam vidio

snijeg!

plešem na jednoj

nozi!

  
    MI SMO ISPOD!

     

    zec!

medvjed!

žaba!

cvrčak koji

je malo drvo

koje pjeva

ali nije ptica!

mačka!

jazavac!

krtica!

ja!

nilski konj pero!

krokodil sobekh!

dabar wimpy!

dobra zmija

bez krila

koja se točno

svlači

a to znači

opet će doći

neki tjedan

neko vrijeme!

ima li šlampavosti

u našem poslu?

ima!

ima!

  
    * * *

     

    pojedu se

rano izjutra

3 anemone i

stekne se

svaka vrsta

zdravlja!

bjesnilo se liječi

srebrom

koje je dugo

ležalo

u polumraku!

ljekovit snijeg

iz ožujka

triput se opere

a onda pije

protiv

svega što boli!

crveni cvijet

privlači

munju!

  
    TKO ME TO ZOVE?

     

    pojeo sam ženu

koja se zvala

kamen koji juri

ili baklja!

drugi lik je bio

vuk

vukov posao

i sve tako oko

vuka!

treći se zvao

onaj koji je

govorljiv

ili

onaj koji upravo

jede pčelu!

a jedan je sok od

cimeta

odletio u nebo

i postao grupa

zvijezda

koja je još

uvijek tamo!

  
    * * *

     

    kad su nas napali

ljudi od magnezija

bio sam

mali od bakra

i sve je bilo

bakar!

radio sam za konje!

da budu lijepi

i da imaju mnogo

prstenova

u repu!

bojao sam se

kravlje svečenice

volio trojnu boginju!

mjesec drhti

i sada

iznad nas!

mlad

pun

i onaj koji

kopni!

  
    VOLIM SE RODITI!

     

    jednom sam se

nazvao

bonzo la trivialla!

meni je to bilo

super ime

i super uopće!

međutim

nitko me tako nije

ozbiljno zvao

možda samo

ponetko

i to ponetko

usamljen

i to

samo bonzo!

sada me zovu

malero!

to je dobro ime!

znači

poglavica apača

koji sjedi!

i ništa ne radi!

  
    * * *

     

    čuj krtico!

koliko svega

ima

u zemlji?

  
    * * *

     

    baka i unuk!

pijetao i zmija!

crno i bijelo

i to triput!

svi se moraju

vjenčati!

zec i sporost!

blijeda mjesečina

i žarko sunce

koje pali!

  
    * * *

     

    kad sam se

pretvorio u

bijelog psa

stigao sam iz

žene

koja je bila

magnet

a oko nje

sami bakar i

njegova država

od bakra

u kojoj je bakar

bio

bog i bakar!

  
    * * *

     

    skočim s jednog

vrha

na drugi!

to ja mogu!

sad sam plav!

  
    * * *

     

    ti dječaci koji su

bili lijepi i od

živog srebra

vjerojatno su

bili

cvjetovi neke blage

boje

koje bi

kraljevi

nosili ispod srca

ili

bi ih žrtvovali

biku zime

za prvog hladnijeg

sumraka

uz

prilično

tugaljivih frula

  
    * * *

     

    ti bi

recimo

volio čuti

nekog duha!

mene grli

osmica!

  
    * * *

     

    legure su pijane

sipe

ugljena

mlijeko raste

jer ga

gledam!

  
    KAD SAM BIO NA 3 MJESTA!

     

    trebao sam nešto

odmah i

cijelo

pa mi je ono što

teče

rijeka vrijeme jezik

bilo

presporo

predugačko

predaleko

za moje odjednom!

brzo! sada!

uglavnom se ne zna

što sam radio u

egiptu kini indiji

a bio sam na 3

odjednom i

učim sebe o

svemu

što čujem vidim

jedem

odmah i na prazan

želudac!

meso ne valja

ali to svi znaju

jer s njime

ne možeš biti nigdje!

a nigdje je dobro!

volim nigdje ništa

nitko

jer su fer i

jedan sjajan početak!

uglavnom

otvorio sam kanale

u glavi

kombinirao mirise

ljude u svakom poslu

i ulogu krave

na bilo kojem mjestu!

vol je prevelik

pa mi smeta u glavi!

ali krava?!

to je dobra stvar!

u egiptu ore

pa ne čekam njeno

mlijeko

koje stoljećima radi

tajanstveno i zdravo!

u indiji je

bog prometa

luta sporim ulicama

i često zaspi

u samoj sredini!

u kini je slabo

hrane

pa je krava riža

na 4 noge

ako je dovoljno vode!

u sibiru

kad je sav bio zelen

kad sam sav bio

usmena brada

naroda bez pisma

i sveti hrast

krava je bila

40 vrsta naših zora!

žena koja ima

puno imena!

  
    OD HRANE DO BOGA!

     

    mjesec je biljka!

i na zemlji i na

nebu!

treba mu pjevati da

raste!

mi smo ga se bojali

kao ništa

koje se ipak

javlja!

pune su dvije povijesti

prošle!

tri tetovirana tjedna!

svaka zora s kišom

nešto guta!

ja uporno slušam zoru!

bojali smo se jer ga

nije bilo gore

a dolje smo razvili

sjećanje!

dobro se dobro sjećam!

imam 6 prstiju

i oči uprte u vrijeme

iz neba!

a onda sam usred

dancea

rekao

sad si moj!

volim biljku!

volim mjesec!

ja sam onaj neispavani

svijet

koji je dugo čekao!

ti se dižeš

ja silazim

ej ja sam žena!

ti si pogled!

imam jaje!

  
    O BRZINI I IZDRŽLJIVOSTI PRI GRADNJI VISOKIH OBJEKATA

     

    bit ćeš zec

jer je on jedan

od 10 čuvara

našeg zdravlja!

pit ćeš sok od

rotkve

češnjak i luk

trče tko će biti

prvi a

tko drugi ratnik

u tebi!

udahni treći vjetar

on grije hranu

jer puše u vatru

u tvom trbuhu!

ima u onom loncu

desno

nešto što ne znam

nešto što ne želim

reći

preskoči ga i

misli

samo na ono što

znaš!

žito magarac riba!

sad vas puno skače!

žito je dobro!

i neki drugi misle

da je žito super!

srijeda nije nikad

dovoljno bijela

da bude poglavica

u boji

ali se u njoj može

uzeti

gotovo svaki lijek!

kao zecu smetat će ti

uši

na silnom vjetru!

  
    PROTIV MIGRENE I DRUGIH LJUDI U GLAVI

     

    u tvojoj glavi mnogi

govore?

u redu!

svatko ima glavu!

mogu otvoriti poklopac

pa izvaditi ono

što pritišće tvoje

krilo!

to je tuđe brbljavo i

čađavo

jer ne spava na suncu

tko spava na suncu?

žena!

ona je žena i još

jedno toplo staro zlato

ženskog tipa!

takva se molitva u

snu

zove tiho tiho!

svatko treba zbog

glave i inače

leći u molitvu i biti

miran

dok ne stekne ispravni

dio tijela!

dalje znaš!

letiš! kradeš! itd!

ako se međutim nema

pri ruci

žena

ili sunce i 27 zdravih

dana

onda treba drukčije

napasti ljude u glavi!

maleš plešeš?

ja sada letim!

letim, evo je, za tvojom

bolesti!

letim za tebe

jer je tvoje krilo u

tvom kvaru!

evo je! imam je!

ne diraj me kad stenjem

na nepoznatom jeziku!

jel ti sada bolje

kad kreneš pješke od

trbuha gdje ima vode

prema glavi

u kojoj sada mora biti

zrak?

ja sam sad pas!

i još dva!

ja sam nerazumljiv!

mene sada nema!

  
    DIJAGNOZA

     

    znaš li što je

jezero?

znam!

znaš li što su

dva jezera?

to je onda kad

dvaput popijem

biljku

dvaput su dvije mame!

ujutro i navečer!

ona se zove tiho

a pripada

ljekariji tužnih ljudi!

uzmi usitnjenu sjenu

takve biljke

popij dvaput

skini oči s glavobolje

i objesi ih

o drvo koje je

meko i

daje hlad koji

zuji

skini noge

sjedni!

jedno vrijeme nećemo

letjeti!

ti si težak!

neka glava koja

sijeva

ode u zemlju!

zato si bos!

čekaj!

znaš li što je

jezero?

  
    SKOK

     

    žabu, recimo, pleme

ne voli!

osim tamo

i baš to pleme

gdje sam vrući

vjetar

u silnom pijesku a

lavovi u telepatiji!

a žaba je

sjajna stvar koja

skače i

pomalo dosađuje

umornima

kao i onima čija

pšenica drugiput raste

ukoso

pa ju je u neparnim

danima

teško pojesti

žaba ima život

kraj uha!

jedan?!

puno!

u njima živi sok

na koji

skače srce!

ako si umoran

uzmi jednu žabu

pa živi veselo!

imati žabu na

srcu

znači imati zeleno

na crvenom!

prviput baš tu

kod tog srca i te žabe

bilježim odstupanje

od starog zlata:

slično na slično!

ipak ništa ne znam!

žaba je dobra

za

najavu poplave

znoj

i protiv mucanja!

trudna zagorka

ne smije se bojati

sitne ili veće žabe!

neka u suton

pita dalmatinku

istog spola očiju opsega

kako se rađa muška

a kako

ženska smokva!

i u koje dane treba

obožavati

lastavicu!

  
    LOV

     

    nemojte se svađati

oko vepra!

tko zna čiji je on

sin?

u početku je netko

brži

a netko u početku

nije brži!

čini vam se da je

vepar

samo moj samo moj!

krivo!

ne valja se svađati!

u svađi gubi svemir

jer se mijenja

boja krvi!

jetra otiču s veprom

i bez njega!

vaše su oči vruće i

šalju ono što ubija!

tko zna čiji je vepar?

tko zna tko je on?

pitaj debelog čarobnjaka!

opet mene zovete

jer sablast opet

zanosno pjeva!

a ja nemam vremena!

moram uspavati rijeku

inače će srušiti selo

i mamba će biti

vrlo ljut!

  
    GUTAM DIVOVE!

     

    tri diva!

oni su umjetnici!

ja sam disco!

gutam ljude

i najnovije

pjevam!

ako je nešto u

tri dijela

to je umjetnost!

div nema sluha

zato ga se mora

dobro dobro vidjeti!

on je iznad zemlje

i nikad ga nisam

vidio

bez galame!

stari bučni praznik

je umjetnost

jer ga viđam malo

malo!

rijetko koji div

navrati u mene

a ja pjevam

pjevam

samo

najnovije stvari!

  
    * * *

     

    kad stavim

jare

na sebe

zovem kišu!

kad ga

spustim

u travu koja

priča

kupamo se!

jare i ja!

  
    O BOLESNOM JEŽU!

     

    jež je ozdravio!

  
    VISINA U PRAŠINI!

     

    duh te planine

bio je svakako

čaroban

ali moram biti

skroman!

moja visina

mi je dovoljna!

legnem

i u 3 puta

izmjerim put!

od mene

do hrasta

koji se smije

kad mu kažem

i ja sam

lijep!

zagrli me!

  
    * * *

     

    umrem!

ostavim tijelo

i odem malo

dalje!

tu je puno

datulja!

  
    * * *

     

    jazo zlatni jazo!

mi smo rodbina!

  
    OPET SAM NEŠTO!

     

    mlado je krdo

mladi rascvali

med!

pčela je stara!

strašno sam

željela

tu visinu

a onda je pao

strašni gusti mrak!

pretvorila sam se

u nešto

i smijem se!

  
    TOTEM I PJENA

     

    podigli smo nešto

uvis

od drveta

perja

a bilo je nešto i

zlata!

uuu uuu!

urlali smo neko

vrijeme

oko toga

ja i moj bubanj!

ja i moja padavica!

jedan je rekao

histerija

mi se uvijek sviđala

jer ima otvorena

usta!

nije nijema

i skuplja kišu

pa ću se oženiti!

jedan je rodio

i otišao u mrak

da nađe ime!

životinje

i to dvije meni

vrlo dlakave

plješću i

mumljaju nešto

sveto

čekajući med i

skakavce!

ali jedan je

utrčao u krug!

bio je sama

pjena!

ugrizao je to

perje i

to zlato

za lice

i ukočio se bez

zanimanja!

naglo sam iskočio

iz padavice

izletio iz gunđanja

brundanja stenjanja

i rekao

tom muškarcu:

ti si odsad žena!

žena na

rubu!

žena koja je nekad

dok smo uu uu uu

bila muškarac

ode na rub!

i danas je tamo!

ne volim kad mi

muškarac

jede lice

a tek sam našao

dobro drvo

dobro pero

dobro zlato!

u zlatu je uvijek

oko!

  
    SAVJETI O SRCU

     

    još i onda kad

sam šivao ranu

ljudskom kosom

srce je bilo crveno!

u njemu je uvijek bilo

više ili manje

vatre

srce se nije koristilo

svaki dan

često se posuđivalo

ako je netko patio

od hladnoće

i vepra

mi smo tada disali!

a vatru čuvali

za 10 dana krzna i

dane sela

koje je napala sablast!

srce se popravlja

crvenim listom

koji prkosi vodi

list mora biti iz

gornjeg života biljke

jer je i srce

bliže glavi i

uvijek je crveno dok

radi!

bubreg je nešto posve

drugo

on ovisi o kanalu i

nasipu

njegov je list boje

vode

  
    IZBOR DANA

     

    nisu svi dani

za gledanje!

u dlan!

ako gledam u

petak

neću ništa vidjeti!

zašto?

zato jer mi je netko

rekao da je

petak

neka vrsta kraja!

dlan je dobar u

početku!

u ponedjeljak!

crte i vulkančići

kanali i bunarčići

su živi

sudbina je javna!

izbor dana ili

dlana

ovisi o rosi

lastavici i

mačićima!

rosa se pije

lastavica se sluša

mačić se gleda!

ako je sve u

redu

sa zrakom

ako dobro dišemo

onda je to

samo ponedjeljak!

on je dobar

jer u njemu nema

dugova

sjećanja i

tuge male prošlosti

koju zovem

vrijeme ili

tjedan!

  
    * * *

     

    vidim susjeda!

on na zidu

piše

punk!

o čekaj malo!

ja sam marija!

ja sam marija!

imam šest prstiju!

ja plačem uvis!

ja plačem uvis!

moja je sestra na

nebu!

u nećakinji!

tamo je veselo!

nakon 14 dana

vidim tigra!

  
    * * *

     

    kako znam da

nisam leptir

kad sam

onda bio

pas, dva?

  
    * * *

     

    voda je točna!

ti si voda!

dobro!

dođem

on me poljubi

ja sam tetovirana

i plačem

kao tri patuljka!

znamo! znamo!

kako im je ime?

kralj i ponoć!

ah naravno

svi sve znaju!

već pet dana

pada kiša!

tu je moja suza

tu je moja suza

  
    * * *

     

    ti si koka, koka!

jaje! jaje!

ako se umirite

vidjet ćete zlato!

  
    ROPE TRICK

     

    bacim uže i

popnem se poslovno

na nebo!

skladište je golemo

kao golemo

sklonište!

ima rodbine i

boja!

jedna me marama

napala!

ah tu si!

uzmem lonac koji pjeva

jer je petak koji laže!

razbijem ga i

vrisnem!

dječak odmah ozdravi

i ode u

ribe!

reći ću vam sve o

njemu

koji će sutra biti ja!

on ima padavicu i

bubanj!

reći ću vam sve o

kralju

koji je jučer bio ja!

on je dim

sa dva života!

nije u zemlji

nije u zraku

o slušajte moj trbuh!

o slušajte kako gunđam

u snu!

  
    DOGOVOR O RAVNOTEŽI KOJU VOLIM!

     

    na što te podsjeća

kamen?

na jedan san

prije zraka, moga posla

u zraku i sl.

tamo se kamen otvorio

i iz njega je iskočila

djevojka iz plamena

mamba

ali se uopće ne može

reći

gdje se to dogodilo

zašto ne voliš hijenu

i je li taj kamen

istina!

  
    STARI, SJETI SE SVEGA!

     

    evo me u indoneziji!

toplo je

ima puno otoka

a ja ih brojim!

nevolja je s tim

šumanima

ima ih puno!

značajni pijanci

koji eto ne znaju

kako dalje!

zovem sebe u sibir!

u kasno 17. stoljeće!

ah tako kažem sam

sebi

iz indonezije

u sibir!

onda pogladim nekoliko

najbližih

i šapnem im nešto

za što bih rekao

da je tajna ili

zlato!

dalje opet ide

samo od sebe!

vole me u indoneziji!

lijep sam!

  
    VJENČANJE DAROVA

     

    imam jednoga koji je

uvijek volio biti

jesen!

onda mi ostali

a to se osjeti prema

zraku

stanemo na pepeo

koji je još topao

i cvokoćemo

u krugu!

borimo se!

jesen protiv zime

i pepela

koji se hladi!

  
    * * *

     

    oženio sam se

umro

evo me opet!

treći put sam

već bio

mala radost

u posjeti!

  
    BROJIM SVE!

     

    čejen je na konju

losos je na stazi

ti si na nebu

od 1 do 9

i brzo natrag!

  
    * * *

     

    čarobnjak kane

putuje kroz

stoljeća

pokušavajući

ubiti

besmrtnog

highlandera!

  
    * * *

     

    u zagorju sam

vidio

kravu!

svi misle

da sam topla

jesen!

  
    * * *

     

    kako se zovu

ana i snježana

mile i branko?

  
    * * *

     

    pojedem gljivu

i čekam

da umrem!

ništa!

odem pa se

zapalim!

  
    * * *

     

    ako si škrt

imaš tvrdu stolicu!

ako si zao

biljka će te pojesti!

  
    * * *

     

    imam madež

na licu!

lice je bijele

boje!

mars mi raste!

mars i njegov

šafran!

  
    JA SE SAMO DIVIM!

     

    kad sam prvi

put

vidio sunce

kako izlazi

mislio sam hoće li

i sutra biti tako

divno?

plakao sam i

čekao!

neka je crkva

molila

neka je žena

jela

utrobu

svaki put plačem!

to je to sunce!

to je to

udivljenje!

zašto bih o tome

govorio?

divim se!

  
    JA TE SAMO GLEDAM!

     

    vidim sirenu!

jesi li to ti?

ah pusti me

nemaš ti pojma

kako je nama!

i stvarno

nemam pojma!

rekao sam samo

znaš, bio sam jednom

zaljubljen u tebe

ali sada nema

smisla govoriti o tome

ja te samo gledam!

i nemam pojma!

jesi li to ti?

  
    * * *

     

    mačka ima

male!

slonica

ne može

imati dvoje

jer bi

ljudi

bila

prevelika!

  
    * * *

     

    vidiš, uzela sam

u ovu ruku

a sad nemam

ništa!

vidiš?

vidim!

  
    * * *

     

    našla sam muškarce

u staklu

a onda ih je ona

pojela!

kraj bora!

vidjela sam!

  
    * * *

     

    te se žene

spremaju

kao krumpir

najesen!

samo pazi

da se

ne oštete!

  
    * * *

     

    imao sam

15 roditelja!

rekao sam im

sve to treba

drukčije!

a što?

rekli su

a što?

rekao sam

  
    ENERGIJA SE MENE UVIJEK SJEĆA!

     

    idem ja često

kroz šumu!

bok, medo!

on me gleda

gleda

a ja vidim

da me se

sjeća!

o idem ja često

kroz šumu!

  
    * * *

     

    a onda sam

vidio

nešto kao

beatiful maria!

  
    OZDRAVLJENJE!

     

    to je bilo čuveno!

bio sam sjajno

ništa

u jurećem letu

prema gore i

sjajno ništa

prema dolje!

to je bilo čuveno!

kako sam samo

otresao

sa sebe

jezik sporost ženidbu

i otrovni vršak strelice

onog sela znaš onoga

koje je uporno molilo

ne znam zašto

da tebe više

nema

kao tebe

u vodi

držeći ribe u

hipnozi

i plićaku!

7 dana sam šutio

čekajući 10. dan

koji štiti

zbraja

i ponovno kreće!

došao sam do tebe

do vode

koja pamti a

šutjeli smo i

držali ribe u

hipnozi

u plićaku!

kao nekad

koje se vratilo

kao sada!

a sunce je opet

vladalo

nebom

svijetom

sa mnom!

to je bilo čuveno!

  
    DRUŠTVO JE BIJELO I TOPLO!

     

    ja ću te progutati

a ti ćeš otputovati!

nema te nema više!

onda ću ja kao

noga

sići u more

koje je žena

otkad zna za

hranu i seks!

žena će me progutati

pa riba

koja guta dugo i

tiho

jer nije kopno!

a onda puž

pun zlata i mame!

pa što ćemo svi mi

putnici

raditi tamo dolje

i unutra

a mladi smo i u

jednom komadu?

sjedit ćemo i pjevati

na toplom!

i u društvu!

mi smo jedna bijela

bijela činjenica!

na svom toplom mjestu!

i na straži!

  
    NEMOJ MI VIŠE SLATI POSAO!

     

    meso se već odavno

ne jede!

meso više nije moderno!

a kosti?!

na kostima ti pišem:

trebam 3 tanke suhe

biljčice

koje su moje ljestve za

nebo!

kad se proslavim

bit ću lagan i

pero!

treba mi boja

koja peče a

ja sam nevidljiv i

tečem

kroz svako željezo u

zemlji

a ona je puna i slatka!

trebam duh malog

dabra wimpyja

hoću brbljati dok te

budem lovio

o bolesti!

brbljanje me vodi

jer ja ništa ne znam

ako šutim!

a što ti uopće treba

da te

gore i dolje lovim

gore i dolje?

ti si za me

spora i

sjena koja krade!

hoćeš li da zaista

budem svugdje?

sve što meni treba

ja dobijem!

i ti to znaš!

a onda krećem!

nemoj mi više slati

posao!

nemam vremena!

upravo sam u zemlji

vozim!

ronim!

ponekad stanem

pojedem dijamant

poljubim krticu!

  
    MOJE BIJELO ZLATO!

     

    slonovi

trube!

slave

rođenje

slonića!

u sredini!

to je krug!

a gdje je život?

a gdje bi

molim te

bio?

ima li puno središta?

ima!

koliko slonića

toliko središta!

tu odmah izraste

okrugla šumica

koju ja nikad

ne palim

da bih našao

zlato!

ja zlato imam!

moje zlato

ima surlu!

moje zlato

munjevito raste!

  
    KRAVA PUNO ZNA!

     

    krava je hrana

koja hoda

i jede!

krava se ne smije

dirati

za brkove uši nos

jer u njoj ima

nekih stimmen

i beispiela

a mi o tome ne znamo

baš ništa!

ja ne volim jesti

simpatičnu kravu

jer

mučem

imam jako dugačko

crijevo

i ako popustim

mogu roditi

slatko tele!

a onda mi svi

plješću!

  
    * * *

     

    magnet

kojega su držali

svojim ocem

bio je zapravo

njihova majka!

svake druge godine!

ili pak onda

kad bi vrba

pustila dovoljno

vode

da nastane

prilično čarobno

jezero!

  
    POSAO U ZRAKU!

     

    ona je debela

sablast!

ja sam

dobar

monstrum!

mi se

prepoznajemo

tako

što se u

suton

čuje tiho

ha ha ha!

to smo mi!

umorni smo!

čitav dan se

borimo

sa 2 miša

koji nešto

slave!

  
    A NEKAD ČAK NISAM NI BIO!

     

    ona je bila pola

žena

pola nešto drugo!

zapravo

odlučna i šarena

sjena!

ja nisam u to doba

bio

dobar primjer!

obožavao sam!

čas jedno čas

drugo

često oboje!

u velikoj sjeni!

volio sam

sjenu!

mislio da mjesec

opravdava sve!

u to doba

nisam

bio dobar primjer!

u to doba

nisam bio

čaroban!

  
    VJEŽBE PROTIV STVARNOSTI!

     

    ponekad padnem

u zrak!

nije to lako!

ali kad tamo

stignem

tamo je sve jasno

i tužno!

ponekad padnem

u zrak!

cvijeće?

ja mu dajem

neki dušik

cvijet mi daje

neki miris

i tri zvuka!

gledam ga

gleda me

živimo!

dišite!

mozak raste

ptice brbljaju

ponekad padnem

u zrak!

  
    TIJELO PAMTI A JA PREPISUJEM!

     

    meni ono kaže

odi

u prirodu a

to je

tamo gdje sve

raste u pretku

i poretku nekog

boga

zelenih stvari

i

pojedi točno

tu biljku!

ona mora biti

kisela

ako imaš u

trbuhu

drugoga koji je

zasad mali i

gladan!

ako si ti malen a

star

a hoćeš biti

velik

visi na hrastu

dok se ne

osuši

tvoja nizina

u tvoj skromni

urod!

kiša tu pomaže!

kiša i

visoka grana koja

tiho pjeva

o visini!

vrba je naravno

uvijek žalosna

jer ima takvu

glavu!

ali je njena voda

prilično čarobna!

sjedni ispod nje

ne misli sad

na svoju kosu

imat ćeš lice

kao puni mjesec!

plodno!

i s jednom

neprimjetnom pjegom

starog zeca!

klek?

njegove bobice treba

uvijek imati

u srcu ili

ustima!

bit ćeš 3 života

i voljet ćeš

stvari

za koje jučer

nisi znao!

  
    SLOVA I STABLA!

     

    nered je u

sutonu!

mamba će biti

bolestan!

što to piše u

sutonu!

nema jednog slova!

netko je ukrao

stablo!

hrast!

jasen!

joha!

gdje je vrba i

vrbina voda

koja znači tugu

i sve ono drugo

kad se selo ne

smije

nego čeka da

tamno i tetovirano

prođe!

imam ja prst koji

mijenja stablo

koji

mijenja slovo!

bit će dobro!

dodirnut ću

mambu!

ali molim nemojte

jesti

stabla!

sad se molim

bez jednog slova!

gunđam!

i boli me prst

koji

nemam!

najdulji

pokazuje put

najmanji

skuplja tajne!

na njega se

sluša

puni mjesec!

  
    BETH – LUIS – NION!

     

    a kad sam žvakao

mladi bršljan!

a kad sam žvakao

mladi lovor!

stabla su bila

slova

slova su bila

stabla!

vrba

oskoruša

jasen!

počešljao sam šumu

znači

uredno sam pisao

tog dana

i vepar mi

nije

pustio suzu na

bijelu stranicu

nije upackao

malu šumsku čistinu

gdje je upravo

stao

njušeći današnji

raspored

slova i stvari

koje se trebaju

dogoditi!

napisati!

pročitati!

a onda krenuti

u neki najnoviji

život!

o kako sam žvakao

mladi strasni bršljan!

o kako sam gutao

mladi otrovni lovor!

  
    ONAJ KOJI PRENOSI ŠTO ČUJE!

     

    tamo!

u onu dolinu

silicija koja

pripada najvećem!

on pokazuje put

i vodu!

tamo gurnem

iglu a

dlan mi svašta

kaže!

što vidiš?

crveno i jedno

peče!

e onda je to

srce!

treba ga

poduprijeti jer

tone

u puno mesa

koje odavno

nema smisao!

najbolji su

bagremovi štapići

oduvijek su na

svijetu

ne piju

ne lažu!

evo druge igle!

mrmljam!

a onda kratko

ispod najmanjeg

prsta

za sanjanje!

o brežuljak je tvrd!

šutljiv! nijem!

spavaš na jedan

loš način!

ne vidiš sebe

kad spavaš!

ne izlaziš u

ne znam to reći!

nema te posvuda!

uglavnom si

jedan i

i na jednom mjestu!

to je svakako

sumorno!

jare i ti

odmah morate

ispod

vrbe!

polako hodajte

skupite nešto

rose

koja misli!

inače

ti imaš 3 niža

života u zraku

i jedan brzi u

kamenoj kući!

san i

srce

ti nisu dobri

ali ti si neki

kralj!

koliko dugo?

koliko odavno?

što ja tebi

pričam o

srcu snu slavi?

ja sam samo glasnik!

imam iglu!

slušam dlan!

slušam tuđe

ruke!

evo

jedan

život prolazi!

hoćeš li biti

elektron

koji skače skače?

  
    * * *

     

    znaš, letim!

ali nije

veselo!

  
    * * *

     

    ljekoviti hermafroditi!

čipovi starih svemira!

  
    * * *

     

    moji prijatelji

su zvijezde!

  
    JA SAM 18. 1. 1949!

     

    sve je dosad

bilo

kao da se

ne događa

meni!

  
    TO MI JE POSAO!

     

    nešto gunđa u

mraku!

e to je ono što

nezadovoljno

bježi

amo tamo!

to što luta

u blizini tijela

zove se

baklja

miris

ili kamen od

čežnje

koji nije baš

uvijek

kamen i težak!

ja ga lovim!

poletim i

sjetim se svega

što vrijedi

  
    TRI, ČETIRI, SVE!

     

    od tri graška

ja izmislim

četiri!

moram se

smanjiti!

sad sam

hrčak!

imam vrećice!

dva zrna u

lijevu

dva u desnu!

opet sam samo

san!

hrčak koji

ništa nema

osim

2, 3 spola!

zlatno doba!

  
    UPUTE ZA STARO KRILO!

     

    prije svega

ti sve znaš!

slušaj ništa!

gladi vodu!

što je tužno?

djevojke plešu nešto

što je tužnije od

2 plesa

u sumrak!

u sumrak svi biramo!

dan? noć?

sjeti se svega!

one datulje

naranče!

bila je slatka!

zašto bi netko bio

gorak

i visio na visini

ako ga ja dolje

čekam

pjevam

čekam!

izvadi napokon

krilo!

navij ga do prvog

zlata!

popni se!

što nam kaže

zrak?

sunce je!

kiša je!

sve je!

  
    ZABORAV JE SILA TEŽA!

     

    neka tijelo ima

težinu smjer i

neku žalost kopna!

tu je neki zaborav!

stara zvijezda koje

više nema

pada pada

i vuče vuče

zemlji!

zaboravljeni svemir

je težak

u njemu je mutna

uspomena

od koje nastaje

donje tlo

koje također

volim njušim kopam

a onda

plačem kad nađem

činjenicu

koja lebdi!

meni treba struja!

ona

koja sve razumije

jer je bila

kamen

čežnja

povjetarac

pomalo od svega!

struja mene šalje

u zrak!

tamo elektroni

tumače

da sam sve!

treba biti lagan!

zauvijek!

već sam

400 godina medo

plastika naranča!

već sada imam 3 lica

4 poljupca

7 lijekova!

jednom mi se zamjerila

indija!

tko zna što sam bio?

i zašto baš to! to!

voda!

svi su bili u meni!

kupali se

mrmljali

kupali!

nisam ja bog!

tečem!

  
    OTISAK ZECA!

     

    ne polijevaj me vodom

koju si već imao u

ustima!

ne trči petkom!

ne zovi me nikad

pravim imenom!

evo ti bistro more

uzmi dvije ribe

ostale pozdravi

i pođi u hlad

moli!

evo ti jedna manja

kiša!

operi totem!

evo ti žena

i pažljivo s njom!

slušaj kako priča o

biljkama! pamti! gutaj!

navečer

ispecite kruh u srcu

malo jedite u

mraku!

čekajte! dišite!

ujutro će

kruh imati u sebi

jedan mali život

i tada je

spreman za vas

jer već pamti

malu noć!

navečer se gleda

mjesec!

vidiš li one sjene

na njemu

reci ženi

one kutije vulkane

lica i ono

sitno cvijeće?

tamo daleko

tamo visoko

zec je na mjesecu

zec i zečja pjega!

sve je tako blijedo

šlampavo plašljivo

kao zec

na mjesečini!

  
    * * *

     

    ou ou ou ou!

zovem nebo!

bubanj se pokvario!

ou ou ou ou!

